དབལ་རྩེ་རིན་ཆེན་གླིང་དགོན་ཕྱག་འདེབས་མཁན་ནི་ལོ་ཙཱ་བ་ཆེན་པོ་རིན་བཟང་པོ་ཡིན།ཕལ་ཆེར་དུས་རབས་བཅུ་པའི་ཡས་མས་ནང་མངོན་ཏེ།ཁོང་སྟོད་མངའ་རིས་ལ་བཞུགས་པའི་རིང་ལ་གཙུག་ལག་ཁང་བརྒྱ་དང་བརྒྱད་བཞེངས་ཡོད།དབལ་རྩེ་རིན་ཆེན་གླིང་དགོན་ནི་གཙུག་ལག་ཁང་བརྒྱ་དང་བརྒྱད་ནང་ནས་དགོན་པ་རྙིང་གྲས་གཅིག་ཡིན།དགོན་པ་དེའི་ཆོས་བརྒྱུད་ཐོག་མ་ནི་བཀའ་གདམས་ཡིན་ཞིང་བར་དུ་ས་སྐྱའི་ཆོས་བརྒྱུད་ཆགས་ནས་ལོ་མང་རིང་ས་སྐྱ་པས་འཛིན་སྐྱོང་གནང་།དུས་ཕྱིས་སུ༧ཀླུ་སྒྲུབ་གཉིས་པ་འབྲི་གུང༧སྐྱོབ་པ་འཇིག་རྟེན་གསུམ་མགོན་གྱི་ཐུགས་སྲས་སྤྱན་སྔ་ཤེས་རབ་འབྱུང་གནས་དང་གྲུབ་ཐོབ་སེངྒེ་ཡེས་ཤེས་སོགས་འབྲི་གུང་གི་སྒྲུབ་ཐོབ་དང་བླ་མ་མང་པོ་སྟོད་མངའ་རིས་ཁུལ་ལ་བྱོན་ནས་འབྲི་གུང་བཀའ་བརྒྱུད་ཀྱི་ཆོས་བརྒྱུད་ཉམས་པ་སླར་གསོ་དང་མི་ཉམས་གོང་འཕེལ་གནང་ནས་རྒྱང་གྲགས་དགོན་པ་སོགས་དགོན་པ་མང་པོ་ཕྱག་བཏབས་ནས་སྒྲུབ་གྲྭ་དང་རྒྱུད་གྲྭ་བཅས་ཀྱི་སྡེ་བཙུགས་གནང་མཛད།